RO Jurnalul Oficial al Uniunii Europene C 207/104

Avizul Comitetului European al Regiunilor – Evaluarea intermediară a programului LIFE

(2017/C 207/18)

Raportor: Witold STĘPIEŃ (PL-PPE), mareșalul voievodatului Łódz Documente de referință: Scrisoarea vicepreședintelui Comisiei Europene din 26 septembrie 2016

RECOMANDĂRI POLITICE

COMITETUL EUROPEAN AL REGIUNILOR

1. salută solicitarea de aviz prospectiv pe această temă transmisă de Comisia Europeană și dorește să contribuie prin prezentul aviz la evaluarea intermediară a programului LIFE pe 2014-2020, așa cum se prevede la articolul 27 alineatul (2) din Regulamentul (UE) nr. 1293/2013 („Regulamentul LIFE”), la actul de punere în aplicare prin care se adoptă cel de al doilea program de lucru multianual LIFE [articolul 24 alineatul (4) din Regulamentul LIFE] și la elaborarea următorului program LIFE în contextul cadrului financiar multianual 2020-2027;

2. consideră că protecția mediului natural și conservarea biodiversității rămân în continuare printre principalele obiective ale Uniunii Europene. Programul LIFE în domeniul mediului consolidează capitalul natural al Europei și serviciile de ecosistem aferente acestuia, contribuie la generarea de locuri de muncă ecologice, de inițiativă antreprenorială la nivel local și la creșterea economică inteligentă și durabilă, favorabilă incluziunii sociale – obiectiv al Strategiei Europa 2020 și prioritate politică a CoR. Instituirea unor noi instrumente, precum un subprogram pentru acțiuni în domeniul climei, este recunoscută drept având o importanță fundamentală în lumina provocărilor climatice care se prefigurează, deschizând totodată calea pentru o agendă locală și regională a strategiei UE privind adaptarea la schimbările climatice (1), pentru îndeplinirea obiectivelor 2020-2030 ale UE în domeniul energiei și climei (2) și reprezentând o contribuție la Acordul de la Paris (3);

3. observă că autoritățile locale și regionale se numără printre cei mai importanți beneficiari ai programului LIFE și fac uz de el în mod direct, atât prin realizarea de proiecte LIFE, cât și prin intermediul stabilirii de parteneriate locale și regionale. Atractivitatea programului pentru autoritățile regionale și locale derivă din marea varietate de priorități tematice finanțate, din posibilitatea de a coopera cu o varietate de entități și din diversitatea modelelor de finanțare;

4. își reiterează sprijinul ferm pentru continuarea după 2020 a Programului LIFE ca program de finanțare independent și aflat sub gestiune directă, dedicat în totalitate mediului și având un impact considerabil în privința ocupării forței de muncă și a creșterii economice, precum și pentru o sporire semnificativă a bugetului acestuia (4). Având în vedere provocările care se prefigurează în domeniul mediului și al climei și nevoia de inovare, este nevoie de abordări specifice pentru a se face față integrării inegale a obiectivelor în materie de mediu și climă în practicile statelor membre, precum și implementării diferite a legislației;

Secțiunea 1. Modificări în ceea ce privește cheltuielile eligibile

Legătura cu prioritățile UE

5. consideră că prioritățile tematice ale LIFE, așa cum sunt acestea prezentate în anexa III la Regulamentul LIFE (5), sunt în continuare valabile, ca atare nu vede necesitatea revizuirii intermediare a acestora prin intermediul unui act delegat, așa cum se prevede la articolul 9 alineatul (2) al Regulamentului LIFE;

6. este în continuare foarte îngrijorat de faptul că bugetul total alocat domeniului LIFE Natură și biodiversitate 2014-2020 se ridică la cca 1,155 miliarde EUR, în timp ce Comisia a apreciat că sunt necesare investiții anuale de 5,8 miliarde EUR (6) pentru ca întreaga rețea Natura 2000 să protejeze natura în mod adecvat în UE, în conformitate cu dispozițiile articolului 8 din Directiva privind habitatele. CoR se așteaptă ca unul dintre rezultatele semnificative ale verificării adecvării directivelor privind habitatele și privind păsările, ambele în curs, să constea în observarea lipsei de fonduri pentru implementarea lor adecvată, așa cum a subliniat și CoR (7). În consecință, CoR solicită Comisiei să adopte un act delegat, în conformitate cu articolul 9 alineatul (4) al Regulamentului LIFE, vizând creșterea fondurilor alocate pentru subvenționarea acțiunilor întreprinse în contextul programului LIFE pentru natură și biodiversitate și, respectiv, menținerea unui buget substanțial mai ridicat după 2020, pentru a mări substanțial contribuția LIFE la finanțarea rețelei Natura 2000;

7. recomandă ferm menținerea și consolidarea subprogramului privind clima în cel de al doilea program de lucru multianual LIFE și după 2020, acesta deschizând calea pentru măsuri la nivel local și regional în UE și pentru agenda politică internațională în domeniul climei. Acest lucru ar putea fi realizat pe baza unei sporiri substanțiale a bugetului alocat pentru acțiuni în domeniul climei și de adaptare la schimbările climatice și ținând seama de revizuirea preconizată a strategiei UE privind adaptarea la schimbările climatice (8). În plus, prioritățile tematice și subiectele proiectelor din cadrul subprogramului privind politicile climatice ar trebui definite și interconectate cu subvențiile pentru acțiuni. În special în ceea ce privește sectorul prioritar „Atenuarea schimbărilor climatice”, ele ar trebui să facă referire la prioritățile politice ale UE, precum și la contribuția unor sectoare importante ale economiei, precum energia și transporturile la evoluția emisiilor de GES;

8. consideră că programul LIFE joacă un rol important în elaborarea de noi soluții în domeniul protecției mediului și climei, în promovarea ecoinovării și în consolidarea potențialului pentru noi instrumente, precum infrastructura ecologică (9) și soluțiile inspirate din natură (10). CoR îndeamnă Comisia să continue în această direcție atât în programul multianual în curs, cât și după 2020;

9. subliniază că dezvoltarea economiei circulare, așa cum este aceasta prezentată în Planul de acțiune al Comisiei Europene privind economia circulară, și sprijinită de CoR (11), va necesita surse de finanțare publice și private pentru a extinde nivelul de implementare a tehnologiilor și proceselor îmbunătățite, pentru a dezvolta infrastructura și a spori cooperarea dintre actori în cadrul lanțului valoric. CoR consideră că prioritățile tematice privind deșeurile și eficacitatea utilizării resurselor sunt în mare măsură coerente cu acest concept și solicită ca cel de al doilea plan multianual să continue în direcția precizată, adăugând totodată o referire explicită la economia circulară și acordând prioritate, în contextul viitorului program LIFE, problemelor care trebuie abordate în viitoarea strategie privind materialele plastice într-o economie circulară și deșeurilor provenite din construcții;

10. salută rolul LIFE în abordarea implementării și controlului inegale și inadecvate ale legislației de mediu în statele membre, care constituie una dintre principalele priorități pentru CoR (12). Această direcție ar trebui continuată și consolidată ferm în viitorul program, prin implementarea în continuare a unor proiecte integrate și a domeniului prioritar LIFE al guvernanței și informării în domeniul mediului;

11. subliniază în acest context și contribuția programului LIFE la obiectivul UE privind o mai bună legiferare, la generarea unei creșteri economice durabile și crearea de locuri de muncă și la punerea în aplicare a politicii Uniunii în materie de protecție a mediului și a climei, prin stabilirea și adaptarea unor obiective corespunzătoare, prin îmbunătățirea mecanismelor de feedback și utilizarea experienței dobândite în cadrul proiectelor sprijinite; subliniază, cu toate acestea, că scopul principal al programului LIFE trebuie să rămână cel de protecție a mediului și a biodiversității în sine, fiind vorba despre patrimoniul biologic al Europei și al umanității;

Bugetul și structura cheltuielilor eligibile

12. este în continuare preocupat de bugetul limitat al programului LIFE, care, în cursul programului de lucru multianual 2014-2020 reprezintă numai cca 0,3 % din totalul creditelor alocate, așa cum se precizează în Regulamentul (UE) nr. 1311/2013. CoR își reiterează apelul din 2012, ca după 2020 să fie aplicată o creștere substanțială a bugetului programului (13);

13. afirmă că realizarea obiectivelor LIFE ar putea fi subminată de rata suboptimă de cofinanțare (14), beneficiarii fiind astfel selectivi în solicitările lor de finanțare, mai ales în cazul partenerilor nonprofit. CoR solicită Comisiei Europene să crească nivelul cofinanțării în viitorul program LIFE și să alinieze mai bine ratele de cofinanțare prin LIFE cu ratele disponibile (și diferențierile acestora pentru regiunile mai puțin dezvoltate) în cazul altor programe de finanțare UE, gestionate atât direct, cât și în comun. Ratele de cofinanțare specifice ale subvențiilor pentru acțiuni în domeniul Natură și biodiversitate ar putea fi definite cu ajutorul unui factor derivat atât din gradul de acoperire cu arii protejate, cât și din bunăstarea economică a unei regiuni (de exemplu, de nivel NUTS 3), dar fără a crea un dezechilibru în dauna regiunilor mai dezvoltate;

14. exprimă îndoieli cu privire la condiția de 102 % aplicabilă instituțiilor publice, conform căreia suma contribuției proprii la bugetul proiectului trebuie să fie cu cel puțin 2 % mai mare decât suma planificată a cheltuielilor pentru retribuirea funcționarilor publici. Această cerință îngreunează adesea sau face imposibil ca instituțiile publice (în special instituții științifice și de cercetare și organizații neguvernamentale) să ia parte la proiecte, deși implicarea lor este adesea esențială pentru realizarea obiectivelor proiectelor LIFE;

15. pune în discuție finanțarea limitată a infrastructurii în cadrul programului LIFE, în special în ceea ce privește marile proiecte de infrastructură. Solicită Comisiei ca, în cadrul evaluării efectuate, să ia în considerare riscul potențial ca proiectele din cadrul LIFE să pună un accent mai important pe consolidarea capacităților decât pe rezultatele efective ecologice sau climatice;

16. solicită să se folosească în mai mare măsură rate și sume forfetare, pentru a se reduce raportarea în materie de TVA fără a se compromite eligibilitatea acestei cheltuieli (15), așa cum se stipulează deja la considerentul 38 din Regulamentul LIFE aflat în vigoare. CoR își reafirmă convingerea că eliminarea TVA de pe lista costurilor eligibile este susceptibilă de a descuraja mulți potențiali candidați de la elaborarea unei propuneri. TVA ar trebui să fie în continuare acceptată drept cost eligibil, în cazul în care beneficiarii pot dovedi că taxa nu poate fi recuperată (16);

17. subliniază faptul că achiziționarea de terenuri [articolul 20 alineatul (3) din Regulamentul LIFE] trebuie să continue să fie eligibilă pentru a beneficia de sprijin în cadrul programului LIFE, fără să se renunțe la condiția ca terenurile achiziționate să rămână destinate pe termen lung protecției naturii. Achiziționarea de terenuri este, adesea, o condiție preliminară pentru conservarea siturilor Natura 2000 și asigurarea conservării naturii pe termen lung;

Simplificarea gestionării

18. subliniază că sarcina administrativă aferentă pregătirii și propunerii de proiecte descurajează adesea regiunile să solicite sprijin prin LIFE. Această problemă apare în special în cazul marilor proiecte (de exemplu, integrate), pentru care sunt necesare eforturi semnificative în materie de timp, energie și resurse umane pentru întocmirea și depunerea unui dosar de succes, mai ales pentru partenerii cu mai puțină experiență. Ca atare, așa cum a sugerat deja CoR într-un aviz anterior (17), este nevoie de simplificarea procedurilor de depunere a dosarelor și de administrare, precum și de reducerea perioadei de așteptare a deciziei privind finanțarea proiectului;

19. încurajează Comisia Europeană să ia în considerare posibilitatea ca cererile de finanțare pentru proiectele tradiționale în cadrul programului LIFE să fie prezentate în două etape, astfel cum s-a procedat până în prezent cu proiectele integrate. Prima etapă ar trebui să includă o scurtă prezentare generală a proiectului propus (note explicative), iar în cazul în care aceasta primește o evaluare pozitivă, beneficiarul ar trebui să depună ulterior o propunere completă. De asemenea, Comitetul solicită Comisiei să caute modalități de simplificare a procedurilor pentru aprobarea definitivă a elementelor tehnice și financiare ale unui proiect și de eșalonare a lor pe toată durata proiectului. Acest lucru va oferi operatorilor o mai mare flexibilitate și ar reduce riscul ca aceștia să se concentreze pe aspectele financiare și administrative în detrimentul conținutului tehnic al proiectului;

20. salută accentul pus în articolul 3 al Regulamentului LIFE și în primul plan de lucru multianual pe 2014-2017 asupra măsurării succesului LIFE cu ajutorul unor noi indicatori calitativi și cantitativi, de mediu, sociali și economici; solicită însă simplificarea lor în continuare, întrucât destul de mulți indicatori nu pot fi evaluați în mod credibil în orizontul temporal al proiectelor. De asemenea, indicatorii ar trebui să devină mai flexibili și să fie adaptați la specificul local sau regional, iar timpul investit în raportare ar trebui redus la minimum;

Secțiunea 2. Complementaritatea programelor UE din punctul de vedere al finanțării și al punerii lor în aplicare

Complementaritatea cu alte fonduri UE

21. recunoaște că în cursul actualului program de lucru multianual au fost consolidate complementaritatea și coerența dintre LIFE și alte fonduri UE, precum fondurile pentru politica de coeziune (FSE, FEDR, FC), Fondul european agricol pentru dezvoltare rurală (FEADR) sau Fondul european pentru pescuit și afaceri maritime (FEPAM). Comitetul îndeamnă la stabilirea de sinergii și a unei cooperări structurate cu alte fonduri UE pentru dezvoltarea în continuare a programului LIFE după 2020 (18);

22. consideră că programul LIFE este un program de dimensiuni mici, dar flexibil, care sprijină obiective ambițioase în domeniul mediului și al climei, a căror realizare nu este susținută în mod nemijlocit sau este vizată sub alte aspecte de către alte programe UE. Dat fiind că sprijină proiecte concrete la nivel regional, programul reprezintă un catalizator excelent pentru alte proiecte și pentru mobilizarea de resurse naționale și private (19). CoR îndeamnă Comisia să dezvolte un model pentru o mai bună coordonare între programul LIFE și alte programe UE, legate direct sau indirect de protecția mediului și a climei;

Implementarea la nivel național

23. este preocupat de absorbția inegală a fondurilor LIFE de către statele membre și regiunile UE. Este nevoie de un plan de acțiune solid, care să sporească vizibilitatea LIFE în țările în care a avut mai puțin succes și să crească interesul pentru participarea la acest program (20), atât în cel de al doilea program de lucru multianual, cât și într-un viitor program LIFE, acesta putând fi introdus în cadrul revizuirii anuale a eficienței absorbției fondurilor în fiecare stat membru;

24. în consecința celor de mai sus, sugerează reconsiderarea demersului în curs de eliminare progresivă a alocărilor naționale pentru proiectele tradiționale LIFE. Eliminarea alocărilor naționale ar putea duce la o creștere și mai mare a disparităților geografice în ceea ce privește absorbția fondurilor LIFE, reducând șansele țărilor cu mai puțină experiență, deși acestea se confruntă totuși cu provocări de mediu și climatice. CoR propune să se aibă în vedere un sistem de alocare pe perioade de un an, în loc de patru, pentru a face finanțarea mai flexibilă în funcție de resursele bugetare disponibile și de distribuția geografică a absorbției fondurilor; subliniază însă că proiectele aprobate pentru finanțare trebuie să îndeplinească cerințele în materie de inovare și reproductibilitate, pentru a genera valoare adăugată europeană. O altă soluție posibilă ar fi de a menține o parte din buget care să fie alocată separat fiecărei țări, iar partea rămasă să fie pusă în comun la dispoziția statelor membre, în condiții pe deplin concurențiale;

25. recunoaște că unele dintre punctele naționale de contact au făcut eforturi pentru a atrage noi depunători de cereri de proiecte. Face apel la statele membre cu o absorbție mai redusă să își implice punctele naționale de contact într-o promovare activă a programului în rândul autorităților locale și regionale;

26. face apel la Comisia Europeană să continue activitățile de asigurare a sprijinului sub formă de formare pentru statele membre cu mai puțină experiență și cu un nivel mai scăzut de utilizare a fondurilor. Obiectivul ar trebui să fie sporirea capacității punctelor de contact naționale și regionale și sprijinirea activă a entităților care elaborează proiecte, ceea ce ar duce la un număr mai mare de dosare de mai bună calitate, mai ales în țările cu multe probleme de mediu și climatice și cu mai puțină experiență în solicitarea de finanțare în cadrul LIFE;

Secțiunea 3. Construirea unui consens public și consolidarea parteneriatelor regionale și interregionale

Relațiile cu părțile interesate și problemele sociale

27. consideră că programul LIFE oferă multe instrumente și mecanisme care încurajează replicarea și transferul soluțiilor și reprezintă instrumentul ideal pentru a le prezenta autorităților locale și regionale avantajele investițiilor în sectorul mediului și al climei. Caracterul de durată al relațiilor dintre părțile interesate depinde de experiența acestora, de contactele locale și între regiuni, de disponibilitatea lor de colaborare și nivelul lor de informare. Dezvoltarea acestuia din urmă este un proces pe termen lung. CoR îndeamnă la efectuarea unor investiții mai mari în consolidarea acestei capacități (21), prin finanțarea de proiecte destinate consolidării capacităților, inclusiv după 2020;

28. consideră că protecția mediului și a naturii și combaterea schimbărilor climatice trebuie să urmărească întotdeauna găsirea unui echilibru între diferite obiective, protejând siguranța, viața și proprietatea oamenilor. Este nevoie de acțiuni și sprijin acordat proiectelor pentru a crea compromisuri acceptabile în acest domeniu între toate părțile interesate, iar proiectele LIFE pot contribui la acest deziderat. CoR încurajează Comisia Europeană ca, la evaluarea cererilor de subvenționare a proiectelor, să țină seama de potențialul unui proiect de a promova elaborarea de norme noi care să armonizeze protecția vieții umane puse în pericol de anumite specii cu protecția speciilor pe cale de dispariție. De asemenea, sugerează ca una dintre condițiile pentru ca un proiect să primească o evaluare pozitivă să fie planificarea unei dezbateri publice deschise tuturor părților interesate din teritoriul respectiv, precum și analizarea propunerilor primite de la acestea;

Ecoinovarea și adoptarea soluțiilor de către piață

29. apreciază importanța programului LIFE în dezvoltarea inovării în UE și solicită să se studieze în ce mod se poate consolida comercializarea prototipurilor și soluțiilor elaborate în cadrul proiectelor LIFE cu ajutorul unui model de finanțare adecvat. Elaborarea unei căi mai rapide după finalizarea proiectelor LIFE ar trebui să îmbunătățească eficiența introducerii pe piață a inovațiilor generate prin proiecte LIFE, ceea ce ar crește competitivitatea UE pe piețele mondiale și ar permite crearea de noi locuri de muncă ecologice;

30. atrage atenția asupra importanței fundamentale a participării organismelor de învățământ și cercetare și a sectorului privat la dezvoltarea și comercializarea ecoinovațiilor. Îndeamnă Comisia să ofere în continuare mecanisme care să faciliteze această colaborare. Solicită, printre altele, revizuirea dispozițiilor care nu permit introducerea pe piață a prototipurilor elaborate prin proiecte LIFE decât după încheierea realizării lor. Astfel de prevederi limitează interesul întreprinderilor și al institutelor de învățământ și cercetare de a lua parte la proiectele inovatoare;

31. consideră că, pentru a amplifica impactul programului LIFE în direcția transformării economiei UE într-un sistem circular, decarbonizat de producție și consum, o provocare-cheie pentru cel de al doilea program de lucru multianual și un viitor program LIFE este să transpună ecoinovațiile, proiectele demonstrative și cele pilot în produse la scară industrială. Trebuie explorate noi modalități de a sprijini replicarea pe scară largă, de către piață, a rezultatelor proiectelor inovatoare LIFE. CoR solicită Comisiei să evalueze, în vederea unui viitor program LIFE, opțiunea de a oferi sprijin suplimentar proiectelor de succes, de exemplu de a sprijini și prin alte instrumente aplicarea la scară mai mare a celor mai bune ecoinovații;

Durabilitatea pe termen lung, replicabilitatea și posibilitățile de transferare a rezultatelor proiectelor (DRT)

32. recunoaște că proiectele LIFE generează, în mare măsură, efecte pozitive pe termen lung și rezultate replicabile și transferabile (22), însă este încă loc pentru îmbunătățiri. Ar trebui să se acorde o atenție constantă, atât în cadrul celui de al doilea program de lucru multianual, cât și după 2020, asigurării durabilității, transferului și replicării rezultatelor proiectelor, lucru esențial pentru realizarea obiectivelor LIFE, pentru folosirea eficientă a fondurilor, creșterea ecoinovării și sprijinirea unei creșteri durabile și responsabile. CoR solicită Comisiei să stabilească criterii clare de selecție pentru evaluarea potențialului de DRT la momentul depunerii dosarului de proiect, precum și indicatori pentru evaluarea eficienței din perspectiva DRT în cursul și după punerea în aplicare a proiectului;

33. acordă o importanță deosebită sprijinului acordat proiectelor menite să elaboreze anchete statistice cu privire la populațiile de specii de animale clasificate drept protejate și dimensiunea habitatului acestora și proiectelor care intenționează să analizeze în ce măsură habitatele naturale periclitate clasate drept „protejate” beneficiază de protecție în mod real, identificând totodată motivele pentru situația de fapt și factorii de risc;

34. este preocupat de faptul că animalele sălbatice sunt alungate din ce în ce mai des din habitatul lor natural și solicită, prin urmare, elaborarea și punerea în aplicare integrată a unor măsuri inovatoare de gestionare a crizelor, menite să conserve habitatele naturale ale animalelor;

35. propune Comisiei Europene să dezvolte un plan DRT pentru programul LIFE pentru a intensifica performanțele programului sub acest aspect. Acest demers ar putea cuprinde, printre altele (23): dezvoltarea în continuare a unei „platforme de inovare” – pornind de la baza de date online conținând proiectele LIFE, pentru a asista publicul în căutare de idei ecologice replicabile; o diseminare eficientă și bine orientată a informațiilor despre inovare; crearea de platforme tematice, rețele și clustere de proiecte în jurul unor domenii prioritare; utilizarea mai bună a instrumentarelor de comunicare disponibile pe site-ul LIFE; dezvoltarea în mai mare măsură a selecției și diseminării rezultatelor „celor mai bune dintre cele mai bune” proiecte LIFE (24);

36. pentru a spori și mai mult durabilitatea pe termen lung a proiectelor LIFE, dorește să mențină obligația de a se oferi un plan „post-LIFE” pentru fiecare proiect, demonstrând continuitatea finanțării pentru sprijinirea rezultatelor proiectului, identificarea organismului responsabil pentru continuitatea angajării personalului, sprijinul oficial al autorităților și comunicarea cu părțile interesate locale;

Tipuri de intervenții și noi instrumente financiare

37. consideră că tipurile de finanțare a programului LIFE stabilite prin articolul 17 din Regulamentul LIFE sunt valide și sprijină o mare diversitate de opțiuni de finanțare pentru regiuni, însă ar dori să solicite o evaluare a rezultatelor obținute în perioada 2014-2017, în vederea îmbunătățirii lor în viitorul program LIFE;

38. recunoaște funcția importantă de catalizator pe care proiectele integrate o au pentru autoritățile publice în ceea ce privește eliminarea lacunelor din implementarea politicii de mediu a UE. Considerând că nu este încă disponibilă suficientă experiență cu acest tip de finanțare, propune menținerea bugetului, în cel de al doilea program de lucru multianual, la nivelul specificat în articolul 17 alineatul (5) al Regulamentului LIFE. CoR sugerează efectuarea unei evaluări a rezultatelor proiectelor integrate la finele lui 2020 și consideră că acestea pot fi un instrument și mai important în viitorul program LIFE; acest lucru este valabil în special pentru sprijinul cadrelor de acțiune prioritară prin intermediul unor proiecte integrate de elaborare a planurilor de gestionare a siturilor Natura 2000;

39. solicită ca un viitor program LIFE să mențină categoria „proiectelor de asistență tehnică” pentru a-i ajuta pe beneficiarii care încă nu au desfășurat un proiect integrat, având în vedere complexitatea, timpul și resursele necesare pentru pregătirea unui dosar (25);

40. salută două noi instrumente financiare: Finanțare privată pentru eficiența energetică (FP4EE) și Mecanismul de finanțare a capitalului natural (MFCN), care oferă o nouă posibilitate de a atrage investitori privați către finanțarea de proiecte legate de eficiența energetică și de capitalul natural, contribuind la generarea unei tranziții generale către finanțe ecologice. Recunoaște că cele două instrumente nu și-au atins încă pe deplin potențialul, în special din cauza noutății proiectului și a unui anumit grad de complexitate administrativă în primele luni de punere în aplicare. CoR solicită Comisiei Europene să monitorizeze în continuare programele și să elaboreze o metodologie pentru evaluarea eficacității lor. De asemenea, solicită Comisiei Europene să ia în considerare extinderea instrumentelor existente sau introducerea unui nou instrument financiar, finanțat în mod adecvat, cu scopul de a atrage investitori și în cadrul domeniului prioritar „mediul și utilizarea eficientă a resurselor”. Sprijină apelul Parlamentului European ca FP4EE să garanteze că proiectele oferă rezultate corespunzătoare, pozitive și tangibile din punct de vedere științific pentru biodiversitate;

41. recunoaște rolul important al FP4EE, care sprijină implementarea priorităților naționale în domeniul eficienței energetice furnizându-le beneficiarilor finanțare, dar și sprijin tehnic și know-how. Comitetul propune ca, pentru a utiliza mai bine potențialul FP4EE, să fie luată în considerare posibilitatea de a trata acest instrument ca finanțare complementară a proiectelor LIFE în domeniul eficienței energetice. Comisia ar trebui să facă referire la posibilitatea de finanțare complementară de acest tip în orientările emise anual pentru solicitanți. Modelul ar trebui continuat până la finele celui de al doilea program de lucru multianual și, în cazul unei evaluări pozitive, și după 2020;

42. apreciază faptul că FFCN oferă o cale de abordare a provocării dificile și cu totul noi de a finanța întreprinderi din domeniul serviciilor de ecosistem și că sectorul privat este încurajat să investească în acest domeniu; este de părere că investirea în servicii de ecosistem reprezintă viitorul Europei și salută faptul că LIFE a răspuns acestei provocări. Recomandă analizarea și evaluarea funcționării mecanismului FFCN pe baza atât a rezultatelor deja obținute, cât și a celor preconizate, pentru a se asigura că este utilizat în mod eficient până la sfârșitul celui de al doilea program de lucru multianual și, în cazul unei evaluări pozitive, după 2020;

43. apreciază rolul inovator al programului LIFE și consideră că acțiunile în domeniul mediului și al climei nu necesită întotdeauna elaborarea de soluții novatoare, ci adesea depind de continuarea acțiunilor deja începute sau de aplicarea inovațiilor generate prin alte proiecte. CoR solicită Comisiei Europene să aibă în vedere finanțarea a două categorii de proiecte: proiectele inovatoare și cele care reflectă nevoile actuale în materie de mediu și climă. Obținerea finanțării nu ar trebui să fie condiționată de generarea de inovații, ci de continuarea acțiunilor deja inițiate, permițând totodată folosirea inovațiilor și a bunelor practici din alte proiecte LIFE.

Bruxelles, 9 februarie 2017. Președintele Comitetului European al Regiunilor Markku MARKKULA

(1) COM(2013) 216 final.

(2) COM(2014) 015 final.

(3) A se vedea și COR-2016-01412-00-01-AC-TRA.

(4) CDR86-2012_FIN_AC.

(5) Regulamentul (UE) nr. 1293/2013 al Parlamentului European și al Consiliului din 11 decembrie 2013.

(6) http://ec.europa.eu/environment/nature/natura2000/financing/docs/financing_natura2000.pdf A se observa că este exclusă Croația.

(7) COR-2015-02624-00-01-AC-TRA, CDR86-2012_FIN_AC.

(8) A se vedea și Avizul CoR ENVE-VI/015, în curs de elaborare.

(9) COM(2013) 249 final.

(10) „Către o agendă politică europeană în materie de cercetare și inovare pentru soluțiile bazate pe natură și renaturalizarea urbană” (Towards an EU Research and Innovation policy agenda for Nature-Based Solutions & Re-Naturing Cities), CE 2015.

(11) COR-2016-01415-00-01-AC-TRA, COM(2015) 614 final.

(12) COR-2015-05660-00-00-AC-TRA.

(13) COM(2015) 614 final, sprijinită de Avizul COR-2016-01415-00-01-AC-TRA.

(14) Proiecte tradiționale în domeniul Natură și biodiversitate: 60 % cofinanțare, dar 75 % pentru proiecte care vizează habitatele și speciile prioritare. Proiecte integrate, proiecte pregătitoare și proiecte de asistență tehnică: 60 % cofinanțare. Proiecte de consolidare a capacităților: 100 % cofinanțare. Pentru toate celelalte proiecte, și anume proiectele tradiționale din cadrul subprogramului pentru acțiune climatică și cele din cadrul priorităților Mediul și eficiența utilizării resurselor și Guvernanța de mediu, precum și proiectele de informare din cadrul subprogramului pentru mediu: 60 % cofinanțare în primul program de lucru multianual (2014-2017), 55 % cofinanțare în cursul celui de al doilea program de lucru multianual (2018-2020).

(15) CDR86-2012_FIN_AC, CDR6-2011_FIN_AC.

(16) CDR86-2012_FIN_AC.

(17) CDR112-2010_FIN_AC.

(18) COM(2013) 840 final.

(19) CDR86-2012_FIN_AC, CDR6-2011_FIN_AC.

(20) A se vedea, de asemenea, GHK et al. (2011), Evaluare combinată a impactului și evaluare ex ante a revizuirii Regulamentului LIFE+.

(21) CDR86-2012_FIN_AC.

(22) Comisia Europeană, DG Mediu (2014): LIFE Focus Long-term impact and sustainability of LIFE Nature (Impactul pe termen lung și durabilitatea LIFE Nature); Parlamentul European, DG IPOL (2016).

(23) Curtea de Conturi Europeană (2014), Raport special (SR 15/2013); Comisia Europeană, DG Mediu (2014): LIFE Focus Long-term impact and sustainability of LIFE Nature (Impactul pe termen lung și durabilitatea LIFE Nature); Parlamentul European, DG IPOL (2016), Parlament, Comisia pentru control bugetar, Document de lucru privind Raportul special al Curții de Conturi (PE535.987), Evaluarea finală LIFE+.

(24) Programul LIFE, site-ul DG Mediu, instrumente de comunicare disponibile la adresa: http://ec.europa.eu/environment/life/toolkit/comtools/index.htm

(25) CDR86-2012_FIN_AC.